Для нас бульба – гэта не проста гародніна і не проста прадукт харчавання, хоць, між іншым, Беларусь займае 1-е месца ў свеце па спажыванню гэтага калісьці паўднёва-амерыканскага прадукта. Прычым беларусу не заменяць бульбу ні рыс, ні макароны, ні, тым больш, паўсюдная соя. Усенародная акцыя па пасадцы і зборы бульбы – гэта дзея, якую можна параўнаць па сваёй эстэтыцы з прынятай у Японіі традыцыяй любавання квітнеючай сакурай. У сучасны час пасадка-збор бульбы носіць не столькі практычны характар, колькі характар далучэння да роднай прыроды. Як ні дзіўна, да гэтага часу бульба не станавілася аб’ектам беларускай мастацкай прасторы і творча не асэснсоўвалася. Гэты праект прызваны запоўніць гэты прабел у культурным жыцці нашага грамадства.